Снежная баба  
*Васіль Жуковіч*

Дзе канчаецца пасёлак,

дзе мяцеліца мяла,

і прыгожай і вясёлай

баба снежная была.

Там кружыўся лёгкі вецер,

там іскрыўся белы снег,

там вакол гулялі дзеці

і звінеў дзіцячы смех.

Эх, зіма, зіма, зіма!

Эх, мароз, мароз і снег!

Баба снежная сама

выйшла на дзіцячы смех.

Разгулялася ж адліга,

і чаму не спіць яна?

Перад гэтым ціхім ліхам

баба снежная адна.

Апусціла баба рукі,

апусціла баба нос,

стала плакаць ад дакукі:

недзе згінуў Дзед Мароз.

Ох, бяда, бяда, бяда,

плачу многа, многа слёз,

слёзы льюцца, як вада:

недзе згінуў Дзед Мароз.

Дзе падзеўся ён, старэча?!

Ну, не кануў жа ў ваду,

можа, вернецца пад вечар

і развее злыбяду.

Ахапіла бабу скруха,

бо на ростані зіма

прашаптала ёй на вуха,

што яго нідзе няма.

Баба снежная тры ночы

праклінала горкі лёс,

і ўсе выплакала вочы,

і растала ўся ад слёз.

Ох, бяда, бяда з бядой:

не вярнуўся Дзед Мароз,

слёзы робяцца вадой,

замест бабы — мора слёз.